**Педагогикалык психология**

Педагогикалык психология педагогика жана психология илимдеринин ашташкан жеринен пайда болгон илим болгондуктан, ал илимдер менен өтө тыгыз байланышта, алардын негизинде өнүгүп келе жатат.

**Негизги тушунуктор:**

ПЕДАГОГИКАЛЫК ПСИХОЛОГИЯ - окутуунун жана тарбия берүүнүн психикалык мыйзам ченемдүүлүктөрүн жана мугалимдин психологиясын изилдеп үйрөнүүчү психология илиминин тармагы. Педагогикалык психология окуучулардын таанып-билүү ишмердүүлүгүнүн, инсандык сапатынын калыптанышын жана алардын терең билим алуусуна таасир этүүчү шарттарды, факторлорду изилдеп үйрөтөт. Ошондой эле педагогикалык психология мугалим менен окуучулардын, мугалимдердин өз ара мамилелерин жана педагогикалык ишмердүүлүктүн психологиясын да изилдейт.

YЙРӨНYY - адамдын жаңы билимдерге, машыгууларга, билгичтиктерге, жүрүм-турумдарга, жалпы эле турмуштук тажрыйбаларга ээ болушу. Yйрөнүү адамдын белгилүү иш-аракеттерди аткаруусунан кийин калыптануучу процесс. Y. окуу, оюн, жана башка ишмердүүлүктөрдө же бирөөлөрдүн жасаган жүрүм-турумун, адаттарын туурап кайталоодон кийин калыптанат. Yйрөнүү калыптанганда адамдын жүрүм-туруму өзгөрөт.

**ӨЗДӨШТYРYY** (усвоение) - адамзат тарыхында топтолгон коомдук-тарыхый (илимий, рухий, маданий жана материалдык) тажрыйбаларды, мурастарды үйрөнүү аркылуу адамдын ал тажрыйбаларды, мурастарды өз аң-сезимине, жүрүм-турумуна айландыруусу.

Ө.-нүн негизинде окуу жана тарбия берүү, өзүн-өзү тарбиялоо жараяндары ишке ашат.

Ө.-дө адам өзү мадимий түрдө аракеттенет жана өзүн-өзү өстүрөт, жетик инсан катары калыптанат.

ОКУТУУ окуучуларга программанын негизинде максаттуу түрдө билимдерди берүүнүн, ык машыгууларга үйрөтүүнүн жолу.

О. аркылуу адамзат тарыхында топтолгон тажрыйбаларды максаттуу түрдө жаш муундарга берүү, үйрөтүү жараяны ишке ашат.

О. жараяны мугалим менен окуучулардын өз ара биргелешкен иш аракети болуп, эки тарап тең мадимий активдүү- абалда аракеттенишет. О. мугалим тарабынан жетектелинет.

**ОКУТУУНУН МАКСАТЫ** - окуучуларды билимдерди, билгичтиктерди жана көндүмдөрдү кабылдоого, түшүнүүгө, эсте сактап калууга жана зарыл учурда аларды өз турмушунда, өз ишмердүүлүктөрүндө колдоно билүүгө үйрөтүү аркылуу турмушта өзү дуушар болгон проблемаларды чечүүгө көнүктүрүү.

**ОКУУ** - билимдердин системасына ээ болуу аркылуу өзүн-өзү өзгөртүп, өстүрүүгө багытталган ишмердик. Баланын О. ишмердүүлүгүн мугалим жетектейт жана атайын программанын негизинде О. системалуу түрдө жүргүзүлөт.

**ТАРБИЯ** - адамзат тарыхында топтолгон коомдук тажрыйбаларды, адептик түшүнүктөрдү, жүрүм-турум принциптерин, асылдык дөлөттөрдү, нарк-насилдерди максаттуу жана пландуу түрдө жаш муундарга үйрөтүү.

Т.аркылуу адамга белгилүү установкалар калыптандырылып, коомдо жашоонун эрежелери үйрөтүлөт.

**Педагогикалык психологиянын предмети, милдеттери жана методдору**

###### Педагогикалык психология жөнүндө түшүнүк. Адамзат тарыхында баланы *окутуу* жана *тарбиялоо* маселелери эӊ орчундуу маселе катары каралып, балдарды белгилүү иш-аракеттерди жасоого үйрөтүү жана аларга коом талабына жараша тарбия берүү зарылдыгы адамзаттын маданиятынын бир тармагы катары адамзат менен кошо такай өнүгүп келген.

###### Педагогикалык психологиянын предметин жана милдеттерин тереӊ түшүнүү үчүн педагогикалык психологиянын башка илимдер менен болгон байланышын кароо керек.

###### Адам баласын *окутуу* жана *тарбиялоо* маселелери философия, социология, тарых, педагогика, психология ж.б. илимдер тарабынан изилденет. Алардын ар бири өз көз карашынан туруп окутуу жана тарбия берүү процесстерин изилдөөгө алат. Алсак, педагогика жаш муундарды окутуунун, тарбиялоонун максаттарын жана милдеттерин, анын каражаттарын жана методдорун, аны практикада ишке ашыруунун ыкмаларын изилдеп үйрөтөт.

Бардык илимдер сыяктуу эле алгач педагогика философия илиминин курамында өнүгүп келген. Алгачкы жолу улуу педагог Ян Амос Коменский (1592- 1670) педагогиканы өз алдынча илим катары негиздеген. Ошондон бери өнүгүп олтурган педагогика бүгүнкү күндө эӊ өнүккөн көп тармактуу илимге айланып олтурат.

Педагог - окутуу жана тарбия берүү ишин практикада ишке ашыруучу кесип болуп, педагог жаш муундарга *билим* жана *тарбия* берет.

Психологдор окутуу жана тарбиялоо процесстеринин өнүктүрүүчүлүк касиеттерин, анын натыйжалуулугун арттыруу максатында окуу предметтеринин мазмунун жана тарбиялык таасирин өркүндөтүүгө көбүрөөк көӊүл бурушат. Психология илиминдеги жетишкендиктерге таянып окуучуларга эмнени, кантип жана кандай ырааттуулукта окуу материалын берүү окуу-тарбия иштерин натыйжалуу болушуна алып келет деген идея педагогикалык психологиядагы эӊ негизги маселе болуп саналат.

Практик психологдор мектеп тармагында окутуу жана тарбия процессиндеги психологиялык негиздеги, детерминациядагы конкреттүү милдеттерди чечүүгө жардам берет. М: тигил же бул окуучунун начар окушунун, окууга кызыкпашынын же окуучу менен мугалимдин мамилелеринин бузулушунун себептерин жоюу багытында иш жүргүзөт. Азыркы кезде мектептерде психологиялык кызмат көрсөтүү иши кеӊири практикаланууда.

Психология илими теоретик жана практик педагогдордун ишине кошумча болуп гана окуу жана тарбия, инсанды калыптандыруу маселелерин психологиялык жактан, теориялык жактан негиздейт.

Педагогикалык психологияга байланыштуу илимий адабияттарда анын предмети жөнүдө басымдуу түрдө төмөнкүдөй аныктама кездешет:педагогикалык психология - окутуу жана тарбия берүү процесстеринин психологиясынын жалпы мыйзам ченемдүүлүктөрү жана мугалимдердин психологиясы жөнүндөгү илим.

Педагогикалык психология негизги эки чоң проблеманы изилдейт.

- балдар үйрөнө турган эффективдүү методдорду ойлоп табуу жана аны мектеп практикасына киргизүү;

- психикалык өнүгүүнүн булактарын, резервдерин теориялык деңгээлде изилдөө.

Жогоруда айтылгандарга негизденип педагогикалык психологиянын предмети окутуу процессинде баланын билим алууга багытталган ишмердүүлүгүнүн жекече өзгөчөлүктөрүн изилдөө болуп саналат деп айтууга болот.

Педагогикалык психологиянын предметин тереӊирээк түшүнүү үчүн ал изилдөөгө алчу маселелерге токтолуу зарыл.

Педагогикалык психология изилдеп үйрөнүүчү маселелер төмөнкүлөр:

1.Баланын өнүгүшүндөгү сензитивдик мезгилди[[1]](#footnote-1)1 табуу жана аны баланы өнүктүрүүдө толук пайдалануу. Бирок бул иште төмөнкүдөй кыйынчылыктар бар.

а) Азыркы күнгө чейин психология илиминде баланын акыл-эсинин жана инсандык өнүгүүсүнүн сензитивдик мезгилинин бүт баарысы аныктала элек. Буга кошумча азырга чейин сензитивдик мезгилдин башталышы, канчага дейре созулушу жана качан бүтүшү белгисиз бойдон калууда.

б) Сензитивдик мезгил ар бир балада өз өзгөчөлүктөрүнө ээ болуп; ар башка мезгилде башталып, ар түрдүүчө өтөт.

Психология илиминде бир эле балада бир канча жолу сензитивдик мезгил болуп өтөт деген божомол ой бар. Ошондуктан мугалим үчүн ар бир баланын сензитивдик мезгилин туура пайдалануу маселеси эӊ негизги иштерден болуп саналат.

2. Балага аӊ сезимдүү түрдө педагогикалык таасир этүү аркылуу анын психикалык өнүгүүсүнө жетишүү болуп саналат. Бул маселеде окутуунун бардык түрү эле психикалык өнүгүүгө алып келеби же проблемалык жана өнүктүрүүчү окутуу гана өнүгүүгө алып келеби?

Окутуу өнүгүүгө жана жетишүүгө кандай таасир этет жана алар өз ара кандай карым-катнашта? ж.б.у.с. суроолорду чечмелөө талап кылынат.

3. Педагогикалык психология окутуунун жана тарбиялоонун максаттарын, мазмунун жана методдорун аныктоодо окуучулардын курактык өзгөчөлүктөрүн көӊүлгө тутат, б.а., педагогикалык психология окутуу менен тарбиялоонун жалпы жана курактык катышын изилдейт.

Ар бир курактын өзүнө мүнөздүү болгон баланы интеллектик жана инсан катары өнүктүрүүнүн мүмкүнчүлүгү бар. Кайсыл куракта окутууга (же тарбияга) көп басым жасоо керек? Окутуу жана тарбиялык таасир этүүлөр бири-бирин толуктап, бириктирип, кошумчалап туруп баланын психикалык өнүгүшүнө таасир этүүгө болобу? ж.б.у.с. суроолорго педагогикалык психология жооп берүүсү зарыл.

4. Адамдагы сапаттар, касиеттер бири-бири менен тыгыз байланышта болуп бир тутумду түзгөндүктөн, кайсыл учурда жана кандай таасир эткен учурда ошол тутум жаӊы сапатка көтөрүлөт деген маселе да изилденет.

5. Педагогикалык психологияда баланын жетилиши, шык, жөндөмдүүлүк, генотип, чөйрө менен окутуунун байланышы кандай экендиги да изилденет.

Окутуу баланын организминин өнүгүшүнө таасир этеби? Окутуу жана тарбиялоо процесстеринде шык менен жөндөм кандай байланышта болушат? –деген суроолор чечмеленет.

6. Баланын окууга жана тарбияланууга психологиялык жактан даяр болуу маселеси да педагогикалык психологияда изилденет. Билим жана тарбия алууда баланын мектепте окууга даяр болуусунун мааниси чоӊ. Кээде жаш бала өзү теӊдүүлөрдү туурап эле 1-класска бара берген учурлар кездешет. Мындай учурларда “баланын шагын сындырбайлы” деген ойдон ата-энелер да буга каршы болушпайт. Баланын окууга даяр же даяр эмес экендигин психологиялык диагностикалоо өтө кыйын. Акыл-эс (сабака көӊүл буруу, мугалимдин айткандарын эстеп калуу жана мектеп эрежелерин аткаруу ж.б.) жана инсандык (турмушта билим алуунун зарылдыгын түшүнүү, өзүн мажбурлап мектеп койгон талаптарды аткаруу, жакшы окууга умтулуу ж.б.) жагынан окууга даяр болгондо 1-класска окууга кирген бала окууда ийгиликтерге жетишсе, акыл–эс жагынан өнүп өссө, ал эми окууга (айрыкча психологиялык жактан) даяр болбой туруп эле 1-класска келип кирген бала окууга терс мамиле жасайт, жетишүүсү начар болот. Мектепте окууга даяр эмес бала эӊ оор сабак материалдарын өздөштүрүүгө акыл-эс жагынан жөндөмдүү болсо да, бала өз шык-жөндөмүнөн күмөн санап, өзүн төмөн баалайт, жыйынтыгында балада окууга карата терс мамиле калыптанат. Натыйжада эӊ жакшы окуй алууга мүмкүнчүлүгү бар баладан начар окуучу чыгат.

7. Педагогикалык психология сабактан жетишпеген, начар окуган окуучулар менен иш алып барат жана атайын изилдөөлөрдү жүргүзөт. Мектеп психологу педагогикалык психологиялык билимдердин негизинде иш жүргүзөт.

8. Мугалимдин адаптацияланышы - мугалимдик кесипте иштөөгө ынгайлашуу– мектепке иштегени келген жаш мугалимдин педагогикалык ишмердүүлүктүн реалдуу шартына ынгайлашуусу жана көнүгүшү болуп саналат. Жаш мугалимдин кесипке ынгайланышы обьективдүү (педагогикалык коллективдеги психологиялык маанай, мектептин материалдык базасы, саат жүктөмүнүн өлчөмү, сабактардын расписаниеге коюлушу, мугалимдин жашоо шарты, ден соолугу ж.б) жана субьективдүү (педагогодук кесипти сүйүүсү, педагогго мүнөздүү сапаттарга ээ болуусу, педагогикалык такт, өзүнө жана башка адамдарга талап кое билүүсү, окуучулар менен мамилелеше алуусу ж.б) себептер менен байланыштуу. М: жаш мугалим педогогикалык кесипти канчалык жакшы көрсө, ал ошончолук оӊой жана мугалимдик иштин түйшүгүнө тез ынгайлашат.

Ошондой эле педагогикалык психологияда эӊ орчундуу маселелер катары окутууну жекече жүргүзүү (индивидуалдаштыруу), мугалим менен окуучулардын мамилеси, мугалимдин психологиясы, педагогикалык инновациялар жана окутуунун жаӊы технологиялары, окутууну компьютерлештирүү жана техникалык каражаттарды колдонуу маселелери да изилдөөгө алынат.

**Педагогикалык психологиянын милдеттери.** Педагогикалык психологияда ар дайым окутуу жана тарбия берүү ажырагыс биримдикте эриш-аркак жүрүүчү процесс катары каралат жана окутуу менен жанаша эле тарбия берүү процесси жүрүшү зарыл экендиги баса белгиленет. Тарбия берүүдө окуучуда окуу ишмердүүлүгүн ийгиликтүү аткарууга зарыл болгон *инсандык сапаттар, жүйөлөр, кызыгуулар, муктаждыктар* калыптанат. Мисалы: жоопкерчилик, тыкандык, эмгекчилдик ж.б.

Педагогикалык психологиянын эӊ негизги милдети – адамдын ар кандай социалдык тажрыйбаларды (усвоение) өдөштүрүүсүнүн мыйзамченемдүүлүктөрүн ачуу, аныктоо, б.а., коомдогу, маданияттагы тажрыйба кандайча жеке адамдын менчигине айланат деген маселени илимий негизде түшүндүрүү.

Психологдор айрым балдардын окууга терс мамиле жасоосу (окуучулардын окугусу келбөөсү), окуучулардын инсан катары жакшы өнүкпөй калышы  *тарбиянын* начардыгы менен байланыштуу деп эсептешет. Мектепте начар окуган окуучулардын инсан катары өнүгүү деӊгээли төмөн болгондуктан, алар *аӊ сезимдүү окуп билим алууга* жана *окууга (окуу ишмердүүлүктөрүн аткаруу амалдарын билбөө, билим алуу жүйөлөрүнүн өнүкпөгөндүгү ж.б.) психологиялык жактан даярдыгы жоктор* болуп саналат. Алар өтө жөндөмдүү, акылдуу балдар болушу да мүмкүн. Бирок жогоруда айтып өткөн эки себептин таасиринен улам окуучулар окуу материалдарын начар өздөштүрүп, сабакты начар окушат. Педагогикалык психология мына ошол себептерди жоюунун үстүндө изилдөө иштерин жүргүзөт.

Педагогикалык психологиянын милдеттеринин бири окутуу процессинде окуучунун ийгиликке жетишүүсүнө зарыл болгон касиеттер кайсылар экендигин табуу жана аны окуучуларда калыптандыруунун каражаттарын жана методдорун иштеп чыгуу болуп саналат.

Педагогикалык психология окутуунун жана тарбиялоонун максаттарын, мазмунун жана методдорун аныктоодо окуучулардын курактык өзгөчөлүктөрүн көӊүлгө тутат.

Педагогикалык психологияда эӊ башкы маселе катары окутуу жана тарбия берүү процессинде балдарда психикалык өнүгүүнүн тез жүрүүсүн жана анын натыйжалуулугун арттырууну камсыз кылуу эсептелинет. Ошондой эле педагогикалык психологияда эӊ маанилүү маселелердин бири мугалимдин психологиясы болуп саналат. Анда мугалимдик кесипке тандоо, даярдоо жана мугалимдин кесиптик чеберчиликтерин өстүрүү, окуучуну жакшы окутуп, тарбиялоо үчүн мугалим кандай *жалпы* жана *атайын* кесиптик сапаттарга, педагогдук жөндөмдүүлүктөргө ээ болушу зарыл деген маселелер изилденет.

Жыйынтыктап айтканда, жаш муундардын ар кандай социалдык тажрыйбаларды өдөштүрүүсүнүн (усвоение) психологиялык мыйзамченемдүүлүктөрүн аныктоо, коомдогу маданият тажрыйбалары кандайча жеке адамдын менчигине айланат деген маселе педагогикалык психологиянын негизги милдети.

**Педагогикалык психологиянын методдору.** Ар бир илим өзүнүн предметине жана милдеттерине ылайык илимий иштерди жүргүзүүчү өз методологиясына, методдоруна жана методикасына ээ.

Педагогикалык психология педагогика жана психология илимдеринин негизинде жаралгандыктан, ал илимдердеги изилдөө методологиясы жанаметоддору бүт колдонулат. Бирок илимдин ар бир тармагынын жекече өзгөчөлүктөрүнө ылайык ал методологиялар жана методдорөзгөртүлгөн формада пайдаланылат. М: Жалпы психологиядагы байкоо усулу педагогикалык психологияда басымдуу түрдө күндөлүк усулу катары колдонулат.

Азыр педагогикалык психологияда клиникалык-педагогикалык байкоо методу кеӊири колдонулууда жана окуучунун жекече өзгөчөлүктөрүн реалдуу турмушта аныктоого жетишилүүдө.

Педагогикалык психологияда психология илиминдеги байкоо, эксперимент, сурап-билүү (ангемелешүү, интервью, анкета), тест методдор колдонулуп, педагогикалык психологиялык маселелер (окутуу жана тарбия берүүнүн таасиринен окуучунун психологиясында жана жүрүм–турумунда пайда болгон өзгөрүүлөрдү аныктоо жана баалоо) изилденет. М: Байкоо методу менен окуучулардын ар кандай кырдаалдардагы жүрүм-турумун жана алган билимидерин, үйрөнгөн билгичтиктерин турмушта колдоно билишин байкоого болот.

Педагогикалык психологияда байкоо жана эксперимент негизги методдор. Эксперименттин калыптандыруучу жана окутуучу түрлөрү өтө кеӊири колдонулат.

Жогоруда аталган методдордон сырткары педагогикалык психологиянын **атайын методдору** бар. Алар: психологиялык–педагогикалык эксперимент, тестилөө окуучунун үйрөнүүсүнүн жана тарбиялануусун деӊгээлин аныктоо үчүн колдонулат.

**1.2. Педагогикалык психологиянын өнүгүү тарыхы**

А.С. Макаренко ХХ кылымдын 20-30-жылдарында инсанды коллективде калыптандыруу теориясын жараткан. А.С. Макаренконун инсандын психологиясынын өнүгүүсү концепциясында: инсан менен коллективдин өз ара таасир этүүлөрү, инсандын өнүгүүсүнүн келечегинин багыты, инсандын мотивдерин калыптандыруу, мүнөздү калыптандыруу маселелери чечмеленген. Ал инсан менен коллективдин өз ара мамилесин жана өз ара таасир этүүлөрүн түшүндүрүүдө биогенетикалык жана социогенетикалык көз караштарга каршы өз пикирин сунуштаган.

Х1Х кылымдын аягында ХХ кылымдын башында педагогика жана психология илимдеринде эволюциялык идеянын таралышы психологиянын колдонмо тармагынын жана эксперименттик педагогиканын өнүгүшүнө өзүнүн таасирин тийгизген. С.Холл, Дж. Болдуин. Э.Мейман ж.б. психология, анатомиялык-физиологиялык, биологиялык-социалдык көз караштардын мазмунун баланын өнүгүүсүнө механикалык түрдө бириктирүү аркылуу түшүндүргөн **педалогия** илими пайда болгон. Мектеп окутпай эле баланын үстүнөн эксперимент жүргүзүп калган.

Педагогикалык психологиянын өнүгүү тарыхы окутуу идеясынын, билим берүү, окутуу концепцияларынын (теорияларынын) өнүгүшүндө чагылдырылат.

Тарыхый жактан алганда окутууга эӊ алгач кеӊири илимий түшүндүрмө берген окумуштуу **Я.А.Коменский (1592-1670)** болгон.

Я.А. Коменскийдин эмгектеринде окуу баланын ар түрдүү илим боюнча билимдерге ээ болуусу жана билимдерди пайдалануу аркылуу ар түрдүү маселелерди чечүүсү жана аракеттерди аткара алуусу катары түшүндүрүлөт. Билим чындыктагы обьектилердин жана процесстердин касиеттери, мүнөздүү байланыштары жөнүндөгү түшүнүктөр жана алардын тутуму катары түшүнүлгөн.

**БИЛИМ БЕРҮҮ**

Ар бир адамдын инсан катары калыптанышынын негизин ал өздөштүргөн билимдердин, тажрыйбалардын жыйындысы түзөт.

Билим – чындыкты таанып-билүүнүн натыйжасы болуп, жаратылыштын, коомдун жана ойломдун мыйзам ченемдүүлүктөрүн билүү.

Билимдин эки түрү бар: эмпирикалык жана теориялык.

Басымдуу түрдө байкоого негизделип жаралган эмпирикалык билим нерселердин сырткы касиеттерин гана чагылдырат.

Теориялык билим нерселердин ички карым-катышын жана байланыштарын чагылдырат. Теориялык билим катары нерсени түшүндүрүүдө ойлоо сезүүнүн чегинен алыстап, түшүнүктөр, абстракция аркылуу жүрөт.

Билим берүү жалпы жана атайын болуп экиге бөлүнөт. Алар көлөмү, денгээли боюнча баштапкы, орто жана жогорку болуп үчкө бөлүнөт.

Билим берүү үч компоненттен турат.

окутуу.

Билим берүү өнүктүрүү.

тарбия.

Билим берүү тарыхый мүнөзгө ээ болуп, тарыхый өнүгүүгө жараша билим берүү да өзгөрөт. Коомдун социалдык-экономикалык өнүгүшүнө жараша билим берүүнүн максаты, милдеттери, мазмуну өзгөрүүлөргө учурайт. Жаш муундарды заман талабына ылайык келген инсан катары жетилтүүнүн эӊ негизги каражаты болуп билим берүүнүн мазмуну саналат.

Коом жана турмуш талап кылган проблемаларды чечүүнү ишке ашыруу үчүн билим берүүнүн мазмунун аныктоонун мааниси чоӊ. Анткени билим берүүнүн натыйжалуу болушу, жаш муундарды заман талабына ылайык инсан катары жетилтүү билим берүүнүн мазмунуна жараша болот.

Психикалык өнүгүү жана окутуу

Психиканын өнүгүүсүндө окутуу жана тарбиялоо процесстери негизги роль ойнойт. Өнүгүү менен окутуунун карым-катышы илимде дайыма талаш маселе болуп, өнүгүү менен окутуу бир-бири менен өтө тыгыз, татаал карым-катышта болгон эки башка процесс катары түшүнүлөт. Курактык өнүгүүдөгү эң негизги мыйзамченемдүүлүк: аңдап билинбеген, жөнгө салынбаган ишмердүүлүк формаларынын аңдап билинген, өзүн жөнгө сала алуучу ишмердүүлүктүн формасына айланышы болуп саналат. Албетте буга окутуу, окуу ишмердүүлүгү аркылуу жетишилет.

Бала окуп жана тарбияланып жатып гана өнүгөт. Окутуу жана тарбия берүү баланын өнүгүү процессин ишке ашырууга багытталат. Мына ошондон окутуунун жана тарбиянын негизги милдети баланы акыл жагынан жана инсан катары өнүктүрүү болуп саналат.

Окутуу жөнүндөгү концепциялар, түшүнүктөр өнүгүү жөнүндөгү концепцияга, түшүнүктөргө таянып түзүлөт. Окумуштуулар өнүгүүнү кандай түшүнсө, ошого жараша окутуу процессин кандайча жүргүзүү керектиги жөнүндө өз сунуштарын айтышат.

ХIХ жана ХХ кылымдардын айкалышында АКШда Дж. Дью (1859-1952) дидактикалык утилитаризм концепциясын жараткан. Бул концепция практикалык көндүмдөрдү жана билгичтиктерди калыптандырууга өзгөчө маани берип, билимге анча маани берген эмес. Бул концепция **билим берүүнүн прагматикалык теориясы** деп да аталат. Дьюи мектептеги билим берүүнүн негизин балдардын практикалык ишмердигин уюштуруу түзүш керек, теориялык билим берүүнүн зарылдыгы жок, балдар түз эле иш жасоого үйрөтүү керек деп эсептейт. Ишти аткаруу процессинде окуучуларга (иш аткарууга) зарыл болгон билимдерди бериш керек деген. Билим берүүдө баланы турмуштук маселелерди чечүү үчүн зарыл болгон практикалык тажрыйбаларга ээ кылуу негизги максат болуп, турмуштук шарт, жагдай, практикалык тажрыйбалар окуу материалы, билим булагы катары каралган. Ал эми окуу программалары, окуу китептери четке кагылган. Окуучуларга окуу предметтерин тандоо эркиндиги берилген. Сырттан түзүлгөн программаларды балага таӊуулоого каршы турушкан. Ошондон бул **прагматизм** теориясы деп да аталат. Окуу предметтери (сабактар) милдеттүү жана факультативдүү болуп экиге бөлүнгөн. Ушул теориянын негизинде У.Килпатрик проекттүү билим берүү түшүнүгүн, проект методун иштеп чыккан.

Дж.Дьюнун окутуу маселе чечүү аркылуу жүрүш керек деп эсептеген дидактикалык утилатризм концепциясы америкалык мектептердеги билим берүүнү өзгөртүүгө өтө күчтүү таасирин тийгизип, окутуунун мазмунун жана методдорун аныктаган, билим берүүнүн мазмунун андан ары өнүгүшүнө алып келген.

**Гумандуу психология.** Психология илиминдеги эӊ чоӊ багыт болгон психоанализ - жаӊы психологиялык агымдын - гумандуу психологиянын (А.Маслоу, К.Роджерс ж.б.) жаралышына жана өнүгүшүнө түрткү берген.

Гумандуу билим берүү - окуучулардын самоактуализациясын өнүгүшүн камсыз кылууга багытталган окутуу. Анын өкүлдөрүнүн бири-К.Роджерс.

К.Роджерс гумандуу билим берүүнүн (окутуунун) өзөккү факторлору катары төмөнкүлөрдү эсептеген:

1. бардык окуучулардын жакшы окуй алууга жөндөмдүү экендигине мугалимдин ишенүүсү;
2. окуу программаларынын окуучулардын кызыгууларына дал келгендей кылып түзүлүүсү;
3. мектепте коркутуп-үркүтүү жана кордоп кемсинтүүлөрдүн жоюлушу, мектепте достук маанайдын үстөмдүк кылуусу;
4. окуучулардын мектеп иштерине аралашуусу жана алардын өз алдынча билим алуусуна шарттардын түзүлүшү;
5. мектепте мугалимдердин баасы мааниге ээ болбостон, окуучулардын мектепте аткарган окуу ишмердүүлүгүнө өзүнө өзү берген баалоосунун мааниге ээ болуусу;
6. окутуу процессине окуучулардын катышуусуна мүмкүнчүлүктүн, жаӊы тажрыйбаларга ээ болуусуна шарттардын түзүлүшү.(404 с.)

**Карл Роджерстин окутуу идеялары.** Жаш муундарга билим жана тарбия берүү процессин жакшыртуу, натыжайжалуу уюштуруу максатында өз көз караштарын сунуш кылгандардан америкалык окумуштуу, атактуу психолог, психотерапевт Карл Роджерс (1902-1988) болуп саналат. Ал окууну когнитивдик жана тажрыйбалуу окуу деп экиге бөлгөн.

Когнитивдик окуу – бул биз билип, көрүп жүргөн эле окуу: мугалим окуучулар үчүн билимдердин, билгичтиктердин, көндүмдөрдүн булагы болуп эсептелинет жана аларды окуучуларга даяр түрүндө үйрөтөт.

Тажрыйбалуу окуу деген бул окуучунун өз ишмердүүлүгүнүн, тажрыйбасынын негизинде билимдерге, ык- машыгууларга ээ болуусу.

Өнүгүү менен окутуунун карым-катышын көп окумуштуулар түшүндүрүүгө аракеттер жасашкан. Алардын бири орустун көрүнүктүү психологу Л.С.Выготский. Дүйнөгө таанылган орус көрүнүктүү психолог **Л.С. Выготский** окутуу, окуу түзүмү жөнүндө өз концепциясын атайын иштеп чыкпаса да, өзүнүн жогорку психикалык функциялардын өнүгүшүн түшүндүргөн ***тарыхый-маданий концепциясында*** окутуу, окуу маселелерин өтө тереӊ чечмелеген. Бул концепция боюнча жогорку психикалык функциялардын (логикалык эс, ойлоо, кеп ж.б.) өнүгүшү баарлашуунун жардамында социалдык чөйрөдөгү маданий баалуулуктарды (дөөлөттөрдү) адамдын өздөштүрүүсү аркылуу ишке ашат. Анын пикири боюнча өнүгүүнүн жүрүшүнө таасир этүүчү эӊ башкы фактор болуп *окутуу* саналат. Л.С.Выготский адамдын билим, билгичтик (ийкем) жана көндүмдөргө ээ болуусу менен адамдын жалпы сапаттарга жана жөндөмдүүлүктөргө ээ болуусун айрым-айрым нерселер катары карап: биринчисин ***окуу*** (окутуу), ал эми экинчисин ***өнүгүү*** деп атаган.

Л.С.Выготский өнүгүү менен окутуунун өз ара карым-катышын түшүндүрүүдө өнүгүүнүн жүрүшүндө окутууга жетектөөчүлүк роль таандык экендигин көрсөткөн. Өнүгүү менен окутуунун өз ара карым-катнашы жөнүндөгү маселени Л.С.Выготский өнүгүүнүн актуалдуу жана жакынкы зоналары аркылуу түшүндүргөн.

Өнүгүүнүн актуалдуу зонасын бала өз алдынча аткара алган маселелер (аракеттер, иштер ж.б.) түзөт. Ал эми бала өз алдынча аткара албаган, бирок башка бирөөлөрдүн жардамы, көрсөтмөсү, кеп-кеӊеши менен аткарып кете алуучу аракеттери, иштери өнүгүүнүн жакынкы зонасын түзөт.

Өнүгүүнүн жакынкы зонасына таасир этип олтуруп гана мугалим окуучуга билим берип, билгичтигин арттырып, көндүмдөргө ээ кылып, тарбия бере алат жана анын психикасын, инсандык сапаттарын өнүктүрүүгө жетишет.

Окуу маалыматтары окуучуларда “өнүгүүнүн жакынкы зонасына” түшсө гана окутуу натыйжалуу болорун баса белгилеп көрсөткөн жана “окуу процесси окуучунун психикалык өнүгүүсүнүн алдында баратса гана, аны жетелеп жүргөндө гана өнүгүү ишке ашат” – деген.

Жогорку психикалык функциялардын өнүгүшүнүн негизин түзгөн процесс болуп *интериоризация* саналат. Интериоризация процессинин негизинде таанып-билүү мүнөзүндөгү сырткы (күндөлүк турмушта көрүп-билип жүргөн) социалдык мамилелер, баарлашуу, окутуу жана тарбиялоо ж.б. тилдин жардамы менен ички психикалык көрүнүшкө айланат. Интериоризация процессинин натыйжасында адам жеке аӊ-сезиминде таанып-билүү ишмердүүлүгүн аткаруу мүмкүнчүлүгүнө (окутууда жана тарбиялоодо берилген рухий тажрыйбаларга, маалыматтарга ж.б.) ээ болот. П.Я.Гальпериндин, В.В.Давыдовдун жана Л.В.Занковдун окутуу жөнүндөгү идеялары **өнүктүрүүчү окутуу** (развивающее обучение) теориясынын негизин түзөт.

Азыркы кезде өнүктүрүүчү окутуунун эки багыты бар: В.В.Давыдовдун жана Л.В.Занковдун окутуу концепциялары. В.В.Давыдовдун концепциясы Л.С.Выготскийдин, Д.Б.Элькониндин жана А.Н. Леонтьевдин идеяларына негизделген болсо, Л.В. Занков педагогика жана психология илимдериндеги өзүнө чейинки жаратылган окутуу идеяларын талдоого алып, аларды сын көз менен карап, аларды чыгармачылык менен өнүктүрүүнүн натыйжасында өзүнүн окутуу концепциясын иштеп чыккан.

ХХ кылымдын 80-90-жылдары **инсанга багытталган окутуу** - личностно ориентированная образования көз карашы (подходу) Н.И.Алексеев, Е.В.Бондаревская, В.В.Сериков, И.С.Якиманская ж.б. тарабынан өнүктүрүлгөн.

ИНСАНГА БАГЫТТАЛГАН ОКУТУУ - билим берүүнүн маани-мазмунун түзүүдө баланын жекече каалоолорун, кызыкчылыгын жана талаптарын ж.б. эске алган жана аларды өстүрүүнү көздөгөн педагогикадагы багыт. И.б.о. идеясын Д.Дьюи ишке ашырган.

Л.С.Выготский – окуу, окутуу өнүгүүнүн жакынкы зонасына таасир этип аны актуалдуу зонага айлантып, өнүгүүнүн жакынкы зонасын андан ары кеңейтип баланын акыл-эсин, жүрүм-түрумун өзгөртүп психикалык өнүгүүнүн жүрүшүнө алып келет.

1. 1 сензитивдик мезгил –белгил\\ куракта кайсы бир психикалык касиеттерди калыптандыруу ътъ ынгайлуу болушу. М: кенже класс окуучуларында ар кандай кыймылдар системасын калыптандыруу ътъ ынгайлуу мезгил болуп саналат. [↑](#footnote-ref-1)